<classify> SERIKALI imewasilisha na kuliomba Bunge kuridhia Mkataba wa Takwimu wa Afrika bila kulazimika kutoa taarifa za takwimu ambazo zitaathiri maslahi ya Taifa. Aidha, itawasilisha maombi maalumu ili kuiwezesha Tanzania kutotoa taarifa za takwimu ambazo nchi itaona zina siri na kutolewaji wake unaweza kuathiri maslahi ya taifa.Akiwasilisha bungeni jana Azimio la Kuridhia Mkataba wa Takwimu wa Afrika, Waziri wa Fedha na Mipango, Dk Philip Mpango alisema kuridhiwa kwa mkataba huo kutakuwa na faida kadhaa kwa nchi, ikiwa ni pamoja na kuchochea uwekezaji ndani na nje ya nchi na ukuaji wa uchumi.Pamoja na kuridhiwa kwa mkataba huo, serikali itawasilisha maombi maalumu ili kuiwezesha Tanzania kutotoa taarifa za takwimu ambazo nchi itaona zina siri na hivyo utolewaji wake unaweza kuathiri maslahi ya taifa, iwapo taarifa husika zitahitajika chini ya mkataba huu.Utaratibu huu unatambuliwa kimataifa kupitia sehemu ya pili ya Itifaki ya Vienna ya mwaka 1969 ambao Tanzania ni moja ya nchi zilizorodhia kutumia mkataba huu tangu Aprili 12, mwaka 1976, alisema Dk Mpango.Mpango alisema kwa Tanzania kuridhia mkataba huo, utasaidia kuwa na ulinganifu bora zaidi wa viashiria vya kiuchumi na kijamii baina ya nchi za Afrika. Hii ni kutokana na kuwepo kwa mfumo imara wa uzalishaji takwimu rasmi zinazokidhi viwango vinavyokubalika katika mfumo wa Takwimu wa Afrika, alisema.Alisema pia kuongezeka kwa ubora wa takwimu rasmi za serikali na kuongezeka kwa matumizi ya takwimu hizo kitaifa na kimataifa kutachochea uwekezaji ndani na nje ya nchi na kuchangia kwa kiasi kikubwa katika ukuaji wa uchumi, kupunguza umasikini, kuongezeka kwa mapato ya serikali na ajira.Alisema pia watakwimu nchini wataendelea kujengewa uwezo zaidi wa mbinu za kisasa za matumizi ya teknolojia kuboresha uzalishaji wa takwimu rasmi zitakazohitajika katika kufuatilia na kutathmini utekelezaji wa Mipango ya Maendeleo ya Taifa.Pia kufuatilia na kutathmini Malengo Endelevu ya Maendeleo ya mwaka 2030 na Ajenda ya Afrika ya mwaka 2063 kwa kutumia ushirikiano uliopo miongoni mwa nchi wanachama wa Afrika, aliongeza.Alisema pia kuendelea kufaidika na misaada ya kibajeti na kitaalamu kuboresha na kuimarisha tasnia ya takwimu itakayotolewa kwa Afrika na wadau wakiwemo wa maendeleo, sekta binafsi na wengine ikijumuisha misaada nafuu ya kuboresha mifumo ya takwimu katika ngazi mbali mbali za utawala nchini.  <topic>: KITAIFA 